Nuwe webwerf gee Afrikaans vlerke | George Herald
Nuwe webwerf gee Afrikaans vlerke
Thursday, 30 June 2016, 07:00
Afrikaans.com, die nuwe webtuiste vir almal wat lief is vir Afrikaans.
GEORGE NUUS - Afrikaanssprekendes het deesdae 'n gesellige nuwe kuberkuierplek waar hulle kan saamgesels of net luister, lees en leer. Dié plek is afrikaans.com.
"Afrikaans.com is 'n wegspringplek waar jy alles oor Afrikaans kan kry. Hier kan jy Afrikaans vier en verken," sê die redakteur, Ingrid Erlank.
Die webwerf het nie net ten doel om die taal positief te bemark en beïnvloed nie, maar is ook 'n bron van inligting en vermaak met onderwerpvelde soos Ontspan, Beleef, Leer en Deel, met onderafdelings vir musiek, boeke, kos en 'n nuttige feeskalender.
"Daar is toepassings en skakels wat leer lekker maak - voorskools, op skool en na skool. Jy vind elke woordeboek waaraan jy kan dink. Daar is 'n uitdaging wat vra: Praat Afrikaans vir net een dag! En daar is Afrikaanse koswoordelyste sodat jy vir jou kind kan leer van kapokaartappels, hutspot en krummelkors.
"Afrikaans se geskiedenis en oorsprong lees soos 'n Deon Meyer-boek en ons het 'n tydlyn wat van groot hulp is vir dié wat wil weet."
Sy sê die webwerf is nog in sy kinderskoene en taalgebruikers word genooi om saam op hierdie reis te gaan. Dit is 'n tuiste vir alle variante van Afrikaans. "Jou dialek, jou variant, jou uitspraak - dit is jou Afrikaans waarmee jy hier kan omgaan."
'n Webkatalogus word ontwikkel wat besoekers se soektog na enigiets Afrikaans vergemaklik. "Ons wil graag weet van kursusse wat in Afrikaans in George aangebied word sodat ons die nuus op 'n wyer platform kan deel.
Besighede wat in Afrikaans sake doen en bemark, sal ook bekendgestel en ondersteun word en ons wil weet van kunstenaars op jou dorp wat hulleself in Afrikaans uitleef sodat ons vir mense van hulle kan vertel."
Erlank, 'n voormalige redakteur van die Knysna-Plett Herald wat haar loopbaan by die Middelburg Observer en Rapport afgeskop het, sê haar aanstelling by afrikaans.com is vir haar soos 'n tuiskoms aangesien sy vir lank hoofsaaklik in Engels moes skryf uit die aard van haar werk. "Nou leef en werk ek in Afrikaans en dis vir seker 'n voorreg."
Afrikaans.com vorm deel van 'n meer omvattende aksie, Veldtog Afrikaans, wat deur Dagbreek Trust in samewerking met ander rolspelers van stapel gestuur is. Dr. Theuns Eloff, die trustvoorsitter, sê die veldtog is van stapel gestuur om Afrikaans opnuut stukrag te gee en as 'n sterk handelsmerk te vestig in 'n omgewing waarin die taal die wind toenemend van voor kry.
Die kern van die inisiatief is 'n mediaveldtog om te wys hoeveel mense dit geniet om Afrikaans te praat. Verskeie kompetisies op die webwerf is deel van die aksie.
'n Onderwystrust, Trust vir Afrikaanse Onderwys is ook in die lewe geroep om groter getalle Afrikaanse leerders in tradisioneel Afrikaanse skole te huisves en dié skole steeds 'n gerekende krag te maak.
In samewerking met die Atterbury Trust gaan onder meer nuwe koshuise by 'n aantal voorste Afrikaanstalige plattelandse skole opgerig word.